
A doripenem és más carbapenemek in vitro hatékonyságának összehasonlító vizsgálata enterococcusok körében

Előzmények: Az enterococcusok gyakori kórokozók. Kórházi körülmények között leggyakrabban húgyúti és sebfertőzésekből, valamint véráramfertőzésekből izolálhatók. Az általuk okozott kórképekben terápiás alternatívát jelenthet egy új, a carbapenem csoportba tartozó antibiotikum, a doripenem, amely 2010-től Magyarországon is kapható Doribax® néven.
Célkitűzés: Munkám során a Debreceni Egyetemen izolált 113 enterococcus törzs 3 különböző carbapenemmel (imipenem, meropenem, doripenem) szemben mutatott in vitro érzékenységét vizsgáltam korongdiffúziós módszerrel. Szakirodalmi adatok szerint az imipenem hatékonyabb az enterococcusokkal szemben, mint a meropenem. Az új carbapenem, a doripenem enterococcusokkal szembeni hatékonysága még nem ismert. Célul tűztem ki, hogy a három azonos hatóanyag csoportba tartozó antibiotikum hatékonyságát korongdiffúziós módszerrel összehasonlítom.
Anyag és módszer: A baktériumtörzs színtenyészetből kiindulva, denzitométerben 0,5 McFarland sűrűségű baktérium szuszpenziót készítettem, amely 1,5x 108 CFU/mL -nek felel meg. A baktérium szuszpenzióból steril tampon segítségével pázsitot készítettem 5 % birka vért tartalmazó Mueller-Hinton táptalajra. Steril tűvel felhelyeztem a 30 μg hatóanyag tartalmú korongokat. A tenyészetet 37o C-on, 24 óráig inkubáltam normál légterű termosztátban. Az inkubáció leteltével pedig leolvastam a gátlási zóna átmérőjét és Clinical and Laboratory Standards Institute (CLSI, 2009) ajánlásának megfelelően értékeltem. Ez alapján a törzsek 18 mm-t meghaladó gátlási zóna esetén érzékeny, 16 és 18 mm között mérsékelten érzékeny és 16 mm alatt rezisztens besorolást kapnak.
Eredmények, értékelésük: A vizsgált enterococcusok döntő többsége Enterococcus faecalis volt, melyeket vizeletből, sebváladékból és hemokultúrából tenyésztett ki a laboratórium. Az imipenem korong körül mért átlagos gátlási zónaátmérő 25,2 mm volt, ami azt jelenti, hogy a törzsek mindegyike érzékeny volt ezzel az antibiotikummal szemben. A meropenem és doripenem esetében a gátlási zónák átmérője szinte minden izolátum esetében közel azonos volt, átlagosan 15 mm (előbbi esetében a törzsek 41%-a, utóbbi esetében azok 35%-a volt érzékeny). Eredményeim alapján elmondható, hogy a doripenem és a meropenem azonos hatékonyságot mutatnak az enterococcusokkal szemben, amely azonban elmarad az imipenemétől. Amennyiben tehát enterococcus fertőzés esetén carbapenem típusú antibiotikum adása válik szükségessé, továbbra is az imipenem alkalmazása ajánlott.



